20061223

P6_TA(2006)0549

A sérülések megelőzése és a biztonság elősegítése *

Az Európai Parlament jogalkotási állásfoglalása a sérülések megelőzéséről és a biztonság elősegítéséről szóló tanácsi ajánlásra irányuló javaslatról (COM(2006)0329 – C6-0238/2006 – 2006/0106(CNS))

(Konzultációs eljárás)

Az Európai Parlament,

- tekintettel a Bizottságnak a Tanácshoz intézett javaslatára (COM(2006)0329) [1],

- tekintettel az EK-Szerződés 152. cikke (4) bekezdésének második albekezdésére, amely alapján a Tanács konzultált a Parlamenttel (C6-0238/2006),

- tekintettel eljárási szabályzata 51. cikkére,

- tekintettel a Környezetvédelmi, Közegészségügyi és Élelmiszer-biztonsági Bizottság jelentésére és a Nőjogi és Esélyegyenlőségi Bizottság véleményére (A6-0398/2006);

1. jóváhagyja a Bizottság javaslatát, annak módosított formájában;

2. felkéri a Bizottságot, hogy ennek megfelelően változtassa meg javaslatát az EK-Szerződés 250. cikkének (2) bekezdése alapján;

3. felkéri a Tanácsot, hogy tájékoztassa a Parlamentet arról, ha a Parlament által jóváhagyott szövegtől el kíván térni;

4. felkéri a Tanácsot a Parlamenttel való konzultációra, abban az esetben, ha lényegesen módosítani kívánja a Bizottság javaslatát;

5. utasítja elnökét, hogy továbbítsa a Parlament álláspontját a Tanácsnak és a Bizottságnak.

Módosítás: 1

(2a) preambulumbekezdés (új)

(2a) A 65 évnél idősebbek az EU teljes népességének 16 %-át teszik ki, de a halálos kimenetelű sérülések aránytalanul nagy részét, 40 %-át szenvedik el; így az idősek körében több mint kétszer nagyobb a halálos kimenetelű sérülések kockázata, kórházba kerülésük legfőbb oka pedig a hosszú csontok törése.

Módosítás: 2

(5a) preambulumbekezdés (új)

(5a) A közegészségügyet a következő tényezők befolyásolják: a biológiai különbségek, a környezet, az információhoz való hozzáférés és a társadalmi-gazdasági körülmények.

Módosítás: 3

(5b) preambulumbekezdés

(5b) A nemeket figyelembe vevő megközelítést minden területen – beleértve az egészségügyi szakpolitikákat is – figyelembe kell venni. Lépéseket kell tenni a nemeket alapul vevő mennyiségi kutatások elvégzése és a nemi esélyegyenlőséget érvényesítő költségvetési forrásfelosztás érdekében.

Módosítás: 4

(5c) preambulumbekezdés (új)

(5c) A 16 és 44 éves nők körében bekövetkezett halálesetek és rokkantság legfőbb kiváltó oka a nők elleni családon belüli erőszak.

Módosítás: 5

(6) preambulumbekezdés

(6) A sérülésveszély nem oszlik meg egyenlően sem a tagállamok, sem a társadalmi csoportok között. A sérülés következtében bekövetkező halál kockázata öt az egyhez a legmagasabb illetve a legalacsonyabb sérülési arányszámmal rendelkező tagállamokban.

(6) A sérülésveszély nem oszlik meg egyenlően a tagállamok között, és függ a környezeti, munkahelyi és szociális körülményektől, az életkortól és az érintettek nemétől is. A sérülés következtében bekövetkező halál kockázata öt az egyhez a legmagasabb illetve a legalacsonyabb sérülési arányszámmal rendelkező tagállamokban.

Módosítás: 6

(7) preambulumbekezdés

(7) A betegségek vagy a korai elhalálozás számos más okával szemben a sérülések megelőzhetők környezetünk, és az általunk használt termékek és szolgáltatások biztonságosabbá tételével. A balesetmegelőzés egyes – a Közösségben még nem kellően elterjedt – módszereinek hatékonysága ma már nyilvánvalóan bebizonyosodott.

(7) A betegségek vagy a korai elhalálozás számos más okával szemben a sérülések megelőzhetők környezetünk, és az általunk használt termékek és szolgáltatások biztonságosabbá tételével, valamint a közvélemény figyelmének felhívásával a kockázatvállaló magatartás következményeire. Egy átfogó közegészségügyi megközelítés elfogadása szintén jelentősen csökkentheti a sérülések és az erőszak áldozatainak számát. A balesetmegelőzés egyes – a Közösségben még nem kellően elterjedt – módszereinek hatékonysága ma már nyilvánvalóan bebizonyosodott.

Módosítás: 7

(8) preambulumbekezdés

(8) E módszerek legnagyobb része költséghatékony, mivel a megelőzésből az egészségügyi rendszerek számára származó haszon az orvosi beavatkozás költségeinek gyakran többszöröse.

(8) E módszerek legnagyobb része költséghatékony az emberek épségének és életének megőrzése tekintetében, mivel a megelőzésből – mind a magán–, mind pedig a közszféra, és különösen az egészségügyi rendszerek számára – származó haszon az orvosi beavatkozás költségeinek gyakran többszöröse. Az egészségügyi és gazdasági költségeken túl nem szabad alábecsülni a humán- és a társadalom által fizetett valós költséget, mivel az egészségügyi és gazdasági költségek nem fedezik az áldozatok családjaira és a szociális támogatói hálózatokra vagy a közösségekre, munkahelyekre és iskolákra háruló következményeket.

Módosítás: 8

(9) preambulumbekezdés

(9) Annak ellenére, hogy számos biztonsági vonatkozású területen – például a közlekedésben és a munkahelyeken – jelentős előrehaladás történt, egyéb területekről ez kevésbé mondható el (ilyen az otthon, a sport és a szabadidő, a balesetek, valamint a megelőzés a gyermekek és az idősebbek körében).

(9) Annak ellenére, hogy számos biztonsági vonatkozású területen – például a közlekedésben és a munkahelyeken – jelentős előrehaladás történt, egyéb területekről ez kevésbé mondható el (ilyen az otthon, a sport és a szabadidő, a balesetek, valamint a megelőzés a gyermekek, a nők és az idősebbek körében).

Módosítás: 9

(9a) preambulumbekezdés (új)

(9a) A közelmúltban készült tanulmányok ellenére a családon belüli erőszakot még mindig alábecsülik mind a fizikai, mind a pszichológiai szempontból elszenvedett sérülések, mind pedig az egészségügyi és jóléti rendszerekre nehezedő pénzügyi teher tekintetében.

Módosítás: 10

(9b) preambulumbekezdés (új)

(9b) Fontolóra kell venni az alkohol és a kábítószer elérhetősége és fogyasztása, valamint az erőszakból és balesetekből, különösen közúti balesetekből eredő sérülések előfordulása közötti összefüggést.

Módosítás: 11

(10) preambulumbekezdés

(10) Ezért látszik szükségesnek egy olyan, a sérülések megfigyelésére és jelentésére irányuló rendszer kidolgozása, amely biztosítaná, hogy a tagállamok összehangoltan lépjenek fel a sérülések megelőzésére irányuló nemzeti politikáik kidolgozása során csakúgy, mint a helyes gyakorlatok cseréje folyamán. Ezt a rendszert a közegészségügyre vonatkozó közösségi cselekvési program (2003–2008) elfogadásáról szóló, 2002. szeptember 23-i 1786/2002/EK európai parlamenti és tanácsi határozat és a későbbi programok keretében kell kidolgozni; e rendszernek a koherens és összehangolt módon kifejlesztendő sérüléseket figyelő és jelentő nemzeti rendszerekre kell támaszkodnia.

(10) Ezért látszik szükségesnek egy olyan, a sérülések megfigyelésére és jelentésére irányuló rendszer kidolgozása, amely biztosítaná, hogy a tagállamok összehangoltan lépjenek fel a sérülések megelőzésére és a biztonság előmozdítására irányuló nemzeti politikáik kidolgozása során csakúgy, mint a helyes gyakorlatok cseréje folyamán. E rendszernek a koherens és összehangolt módon kifejlesztendő sérüléseket figyelő és jelentő nemzeti rendszerekre kell támaszkodnia.

Módosítás: 12

(10a) preambulumbekezdés (új)

(10a) A sérülésmegfigyelési rendszerbe be kell építeni a sérülésekre vonatkozó meglévő programokat és a Bizottság által már finanszírozott, sérüléseket nyilvántartó adatbázisokat és hálózatokat. Ez a lépés feltétlenül szükséges a kapcsolódási pontok létrejöttéhez és a már működő mechanizmusok felhasználása révén a költségek csökkentéséhez.

Módosítás: 13

(10b) preambulumbekezdés (új)

(10b) Ha a fennálló sérülésmegfigyelési és -nyomon követő rendszereket néhány tagállam anyagilag nem engedheti meg magának, akkor olyan alternatív rendszert kell használni mint amilyen például a kórházi statisztikákon alapuló, könnyebben hozzáférhető "minimális adatállományra" támaszkodó rendszer.

Módosítás: 14

(10c) preambulumbekezdés (új)

(10c) Annak biztosítása érdekében, hogy a "legjobb gyakorlatok" valóban minden egyes ország szükségleteit és kapacitását kiegészítsék, támogatni kell az intézmény- és humánerőforrás-fejlesztést, valamint a kutatást, különösen azokban az országokban, amelyekben a megelőzhető sérülések aránya a legmagasabb.

Módosítás: 15

(11) preambulumbekezdés

(11) A közegészségügyre vonatkozó közösségi cselekvési program forrásainak racionalizálása és a sérülések lehető leghatékonyabb megelőzése érdekében hét elsődleges területet határoztak meg: a gyermekek és serdülők biztonsága, az idősek biztonsága, a közúti közlekedésben résztvevők biztonsága, a sportsérülések megelőzése, a termékek és szolgáltatások okozta sérülések megelőzése, az önkárosítás megelőzése és az erőszak megelőzése. Ezeket az elsőbbséget élvező területeket a sérülések társadalmi hatásának (számának és súlyosságának) figyelembe vételével, a beavatkozások hatékonyságának bizonyítékai, valamint a tervezett intézkedések tagállamokbeli sikeres végrehajthatósága alapján választották ki.

(11) A sérülések lehető leghatékonyabb megelőzése érdekében nyolc elsődleges területet határoztak meg: a gyermekek és serdülők biztonsága, az idősek biztonsága, a közúti közlekedésben résztvevők, különösen a sérülésveszélynek kitettek biztonsága, a sérülések megelőzése és a munkahelyi biztonság, a sport-és szabadidőssérülések megelőzése, a termékek és szolgáltatások okozta sérülések megelőzése, az önkárosítás megelőzése és az erőszak, különösen a nők és gyermekek elleni erőszak megelőzése. Ezeket az elsőbbséget élvező területeket a sérülések társadalmi hatásának (számának és súlyosságának) figyelembe vételével, a beavatkozások hatékonyságának bizonyítékai, valamint a tervezett intézkedések tagállamokbeli sikeres végrehajthatósága alapján választották ki.

Módosítás: 16

Ajánlás a tagállamok részére, 1. pont

(1) Fejlesszenek ki olyan, a sérüléseket figyelő és jelentő nemzeti rendszert, amely összehasonlítható információkat nyújt, folyamatosan vizsgálja a sérülésveszély alakulását és a megelőző intézkedések hatásait, és megállapítja, van-e szükség kiegészítő kezdeményezésekre a termék- és szolgáltatásbiztonság területén;

(1) Fejlesszenek ki olyan, a sérüléseket figyelő és jelentő nemzeti rendszert, amely más vonatkozó rendszerekhez is hozzáfér és összehasonlítható információkat, valamint nemek és kor szerinti adatlebontást nyújt, a sérülések meghatározó tényezőire összpontosítva folyamatosan vizsgálja a sérülésveszély alakulását és a megelőző intézkedések hatásait, és megállapítja, van-e szükség kiegészítő kezdeményezésekre egyrészt a termék- és szolgáltatásbiztonság területén, másrészt a közvélemény tudatosságának növelése területén, különleges figyelmet szentelve az olyan veszélyeztetett csoportoknak, mint a fiatalok;

(1a) Alakítsanak ki együttműködést az ágazatok között, amely magában foglalja és erősíti az érdekeltekkel meglévő partnerséget helyi, nemzeti és nemzetközi szinten, és amely biztosítja az együttműködést, valamint a sérülésekkel és a bizonytalansággal szembeni integrált fellépést.

Módosítás: 17

Ajánlás a tagállamok részére, 2. pont

(2) hozzanak létre nemzeti terveket a balesetek és sérülések megelőzésére, és ennek érdekében kezdeményezzenek tárcaközi együttműködést, javítsák a tájékoztató kampányok finanszírozásának lehetőségeit, segítsék elő a biztonságot és hajtsák végre ezeket a nemzeti terveket, különleges figyelmet szentelve a gyermekeknek, az időseknek és a a közúti közlekedésben résztvevőknek, valamint különös tekintettel a sportsérülésekre, a termékek és szolgáltatások okozta, valamint az erőszak és az önkárosítás okozta sérülésekre.

(2) hozzanak létre nemzeti terveket a balesetek és sérülések megelőzésére, és ennek érdekében kezdeményezzenek tárcaközi együttműködést, valamint együttműködést az érdekelt felekkel, javítsák a tájékoztató kampányok finanszírozásának lehetőségeit, hozzanak ösztönző intézkedéseket a biztonság növelése érdekében és hajtsák végre ezeket a nemzeti terveket, különleges figyelmet szentelve a különösen veszélyeztetett csoportoknak, például a gyermekeknek, az időseknek, a fogyatékkal élőknek, a nőknek és a közúti közlekedésben résztvevőknek, valamint különös tekintettel a sportsérülésekre és a szabadidős sérülésekre, a női nemi szerv megcsonkítására visszavezethető sérülésekre, a termékek és szolgáltatások okozta, valamint az erőszak, különösen a nők és gyermekek elleni családon belüli erőszak és az önkárosítás okozta sérülésekre.

Módosítás: 18

Ajánlás a tagállamok részére, 2a. pont (új)

(2a) végezzenek tudományos kutatásokat, különösen az önkárosító és a kockázatvállaló magatartásról.

Módosítás: 19

Ajánlás a tagállamok részére, 2b. pont (új)

(2b) Szenteljenek különleges figyelmet a sérüléseket és a veszélyeztetettséget kiváltó társadalmi tényezőknek: a sérülések, a halandóság és a megbetegedések száma tekintetében a legnagyobb mértékű eltérés a szegényebb és gazdagabb országok, valamint az országokon belüli társadalmi osztályok között tapasztalható. A különbség egyre nő, olyan tényezők miatt, mint a megnövekedett közúti forgalom, a jövedelmek terén tapasztalható egyre fokozódó egyenlőtlenségek, a növekvő munkanélküliség, a csökkenő társadalmi támogatás, a piac liberalizációja, az alkoholhoz való egyre könnyebb hozzájutás és a gyenge szabályozási és végrehajtási mechanizmusok. Különösen a munkanélküliek, az etnikai kisebbségekhez tartozók, a migráns munkavállalók, a menekültek, a fogyatékkal élők és a hajléktalanok veszélyeztetettek;

Módosítás: 20

Ajánlás a tagállamok részére, 2c. pont (új)

(2c) Hozzanak intézkedéseket annak érdekében, hogy a sérülések megelőzésének "helyes gyakorlatára" vonatkozó adatbázisok valós, a helyi körülményeket figyelembe vevő adatokon alapuljanak, és hogy ezeket az adatbázisokat olyan kutatás támogassa, amely megmutatja azokat a konkrét szociális, gazdasági, infrastrukturális és kulturális körülményeket, amelyek között a sikeres szakpolitikákat végrehajtják;

Módosítás: 21

Ajánlás a tagállamok részére, 3. pont

(3) Biztosítsák, hogy az egészségügyi szakemberek képzése szisztematikusan magában foglalja a sérülések megelőzését és a biztonság elősegítését, hogy e csoportok kellő szakértelemmel adhassanak tanácsokat betegeiknek, ügyfeleiknek és a nyilvánosságnak.

(3) biztosítsák, hogy a képzés javítása, az egészségügyi-és más szakemberek képzése szisztematikusan magába foglalja a sérülések megelőzését és a biztonság elősegítését, hogy e csoportok kellő szakértelemmel adhassanak tanácsokat betegeiknek, ügyfeleiknek és a nyilvánosságnak. Erősítsék a polgárok tudatosságát az okok és a következmények vonatkozásában, kiemelve az egyén és a társadalom felelősségét a sérülések megelőzésében és a biztonság előmozdításában.

Módosítás: 22

Ajánlás a tagállamok részére, 3a. pont (új)

(3a) Biztosítsák, hogy a sérülésekre vonatkozó adatokhoz hozzáférő biztosítótársaságok minden lényeges adattal ellássák a tagállamokat azon mechanizmusok és helyszínek meghatározásának elősegítése érdekében, ahol a leggyakrabban történnek balesetek, és hogy ezt az információt a megelőzés fejlesztésére használják.

Módosítás: 23

Ajánlás a Bizottság részére, 1. pont

(1) A közegészségügyre vonatkozó közösségi cselekvési program és az utódprogramok keretében elsődleges feladatként kezelje és támogassa egy, az egész Közösségre kiterjedő sérülésmegfigyelő rendszer létrehozását, amely a tagállamok által nemzeti rendszerük alapján közölt adatokat gyűjti; valamint az adatbázisban tárolt információt tegye könnyen hozzáférhetővé minden érdekelt számára;

(1) Elsődleges feladatként kezelje és támogassa egy, az egész Közösségre kiterjedő sérülésmegfigyelő rendszer létrehozását, amely a tagállamok által nemzeti rendszerük alapján közölt adatokat gyűjti; valamint az adatbázisban tárolt információt tegye könnyen hozzáférhetővé minden érdekelt számára;

Módosítás: 24

Ajánlás a Bizottság részére, 1a. pont (új)

(1a) A Szerződés 251. pontjának értelmében nyújtson be jogalkotási javaslatot az Európai Parlamentnek és a Tanácsnak egy közösségi szintű sérülésmegfigyelési rendszer létrehozásáról, a helyes gyakorlatra vonatkozó információk cseréjéről, és az 1. pontnak megfelelően az információ terjesztéséről, beleértve a pontos pénzügyi vonatkozásokat is;

Módosítás: 25

Ajánlás a Bizottság részére, 2. pont

(2) Hozzon létre az egész Közösségre kiterjedő, a helyes gyakorlatokra vonatkozó információcsere- mechanizmust, és ezeket az információkat terjessze az érintett felek körében;

Módosítás: 26

Ajánlás a Bizottság részére, 3a. pont (új)

(3a) Támogassa a kohéziós és strukturális alapokon keresztül a sérülések megelőzésével és a jobb és biztonságosabb infrastruktúra létrehozásával foglalkozó cselekvéseket;

Módosítás: 27

Ajánlás a Bizottság részére, 4. pont

(4) Támogassa a helyes gyakorlat kialakítását és a hét, fent felsorolt elsőbbséget élvező területtel kapcsolatos intézkedéseket a közegészségügyre vonatkozó közösségi cselekvési program és az utódprogramok, a fogyasztóvédelmi politikát támogató közösségi cselekvések finanszírozását szolgáló általános keret, valamint a kutatási keretprogram által előírt források felhasználásával;

(4) Alakítsa ki a helyes gyakorlatot és a nyolc, fent felsorolt elsőbbséget élvező területtel kapcsolatos intézkedéseket; Biztosítsa, hogy a sérülések megelőzésére és a biztonság növelésére vonatkozó jövőbeli programok vegyék tekintetbe az egészségügyi egyenlőtlenségeket, szem előtt tartva, hogy a szociális támogatáshoz való hozzáférés hiánya, a gyenge közösségi kohézió és a szociális kirekesztés csökkenti az emberek azon képességét, hogy anélkül viseljék el a társadalmi konfliktusokat, hogy erőszakhoz – beleértve az önkárosítást is – folyamodnának;

Módosítás: 28

Ajánlás a Bizottság részére, 5. pont

(5) Ezen ajánlás elfogadása után négy évvel készítsen értékelő jelentést, amely megállapítja, hogy a javasolt intézkedések hatékonyak-e, és hogy van-e szükség további fellépésre;

(5) Ezen ajánlás elfogadása után négy évvel készítsen értékelő jelentést, amely megállapítja, hogy a javasolt intézkedések hatékonyak-e, hogy van-e szükség további fellépésre, valamint készítsen a nemek közötti esélyegyenlőséget figyelembe vevő hatásvizsgálatot a jelenlegi és a jövőbeli intézkedések és cselekvések tekintetében;

[1] A Hivatalos Lapban még nem tették közzé.

--------------------------------------------------